Micropia

Micropia, միկրոօրգանիզմների՝ աշխարհում առաջին թանգարանը, որը գտնվում է Ամստերդամի կենտրոնում (Նիդերլանդներ)։

Պատմություն 
Ոչ սովորական թանգարանի ստեղծման գաղափարը պատկանում է Հայկ Բալյանին (Haig Balian)՝Artis արքայական կենդանաբանական այգու տնօրենին։ Միտքը իրականություն դարձնելու համար պահանջվել է 12 տարի։

Թանգարանը բացվել է 2014 թվականի սեպտեմբերի 30-ին Նիդերլանդների թագուհու ներկայությամբ։ Ստեղծման համար ծախսվել է 10 միլիոն եվրո։ Թանգարանը գտնվում է 19-րդ դարի պատմական հաստատությունում՝ Ամստերդամի կենդանաբանական այգու անմիջական հարևանությամբ, որի մասն էլ հանդիսանում է։

Գաղափար 
Ստեղծողներն իրենց դիմաց առաջադրանք էին դրել ցույց տալ բնության և մարդկային քաղաքակրթության սերտ փոխկապվածությունը։ Նրանց կարծիքով՝ այդ փոխկապվածությունը անհնար է գիտակցել ամբողջությամբ՝ չունենալով պատկերացումներ միկրոաշխարհի մասին, որ գոյություն ունի մակրոաշխարհի կողքին։ Այդ իսկ պատճառով Micropia թանգարանը ձգտում է հասարակության լայն շերտերի ուշադրությունը հրավիրել միկրոկենսաբանության խնդիրների վրա և այցելուներին ցույց տալ, թե ինչն է նրանց առօրյա կյանքում շրջապատում, սակայն սովորաբար մնում է աչքից հեռու։ Թանգարանի առաքելությունը նաև այն է, որ երեխաների մոտ հետաքրքրություն արթնացնի միկրոկենսաբանության նկատմամբ և աջակցի նրանց, ովքեր կորոշեն հետագայում զբաղվել այդ գործով։ Հեռանկարում թանգարանը պետք է դառնա մասնագետ միկրոկենսաբանների և այդ գիտությամբ հետաքրքրվողների հանդիպումների վայր։

Ցուցադրություն 
Micropia-ն ժամանակակից բարձր տեխնոլոգիական թանգարան է. շատ ցուցանմուշների հետ այցելուները կարող են փոխազդել ինտերակտիվ ռեժիմում։ Ցուցադրությունն ուղղված է այցելուների տարբեր տարիքային խմբերին. ամենափոքրերից (առաջարկվող տարիք՝ սկսած ութից) մինչև մեծահասակներ։

Թանգարանում կարելի է իմանալ միկրոօրգանիզմների տարատեսակների մասին, նրանց բնակեցման պայմանների և շրջակա միջավայրի և մարդու հետ փոխազդեցության մասին։ Բացի այդ՝ Micropia-ն ոչ միայն թանգարան է, այլև միկրոօրգանիզմների «կենդանաբանական այգի», քանի որ ցուցանմուշների մեծ մասը կենդանի են։ Հատուկ թանգարանի համար մշակվել է 3D-մանրադիտակ, որը թույլ է տալիս հետևել միկրոօրգանիզմների բազմանալուն։

Ամեն ինչից զատ՝ այցելուները թանգարանում կարող են տեսնել Էբոլա վիրուսի խոշոր մոդելը, իմանալ, թե ինչպիսի բակտերիաներ և մանրէներ են բնակվում կենցաղային տարբեր իրերի վրա, դիտել միկրոօրգանիզմների մասնակցությունը տարատեսակ բնական գործընթացներում։

Թանգարանի մասն է կազմում նաև լաբորատորիան, որտեղ թանգարանի համար միկրոօրգանիզմներ են աճեցվում, և որոնք գտնվում են մշտական հսկողության ներքո։ Այցելուները կարող են տեսնել այն ամենը, ինչ տեղի է ունենում լաբորատորիայում՝ թափանցիկ պատի միջով։ Մասնագետները, որ աշխատում են լաբորատորիայում, այցելություններ են կազմակերպում ցանկացողների համար։

Մեծահասակների համար տոմսն արժե 14 եվրո, երեխաների համար՝ 12 եվրո։

Պատկերասրահ

Ծանոթագրություններ

Արտաքին հղումներ 
 Micropia-ի պաշտոնական կայք  
 Միկրոօրգանիզմների աշխարհում առաջին կենդանաբանական այգին է բացվել Ամստերդամում
 

Ամստերդամի թանգարաններ
Մանրէաբանություն
2014 հիմնադրված թանգարաններ